Ervaar kunste op ’n boot | Netwerk24
“Die lekkerste kunstefees­ in die hele wêreld.” Só noem Frans Swart Lefra Produksies en RSG se sesde Oppiwater Kunstefees wat vanjaar van 15 tot 19 April op die MSC Musica-skip plaasvind.
Meer as 50 vertonings kan op dié bootreis gesien word. Die skip vaar van Durban na Mosambiek en besoek die eiland Pomene.
Swart meen een van die grootste lekkertes is dat mense hulle vir vier dae glad nie hoef te bekommer oor parkeerplek, slaapplek of vervoer tussen vertonings nie.
“Jy stap uit jou kajuit na ontbyt, dan gryp jy ’n vinnige mengeldrankie en gaan kyk jou eerste produksie. Dan is dit tyd vir koffie en koek.
“Daarna kom jou tweede vertoning aan die beurt. Nou is jy honger – so, middagete kruip nader. Jy kan besluit of jy in die formele re­staurant of by die buffet wil gaan eet.
“As jy laat is vir nog ’n opvoering, kan jy sommer ’n pizza, hamburger of worsrolletjie gryp.”
Daarna is dit tyd vir die middagvertonings. Tussenin kan jy asem skep en die vertonings wat jy gesien het, op die dek bespreek.
Ná aandete kom die aandvertonings aan die beurt, wat tot laatnag aangebied word.
Kunstenaars en vertonings waaruit mense kan kies, sluit in Amanda Strydom in State of the Heart; Anna Davel in konsert, The Buddy Holly Story; Christo Snyman; Johny Klein; Pieter Smith; Rina Hugo saam met haar man, Johan, en seun, Riaan; Brendan Peyper; Lizz Meiring, Margit Meyer-Rödenbeck en Nicole Holm in die vertoning Drie susters; Sima Mashazi; Malcolm Gooding; Cobus Venter in Groet die Grotman 2 en Alwyn Oberholster in Goue oues 2, Helena Hettema met haar Franse legendes; Pieter Smith en Christo Snyman met hul huldeblyk aan Groep Twee en Helenè Bester sing Nana Mouskouri.
Bespreek op oppiwater.co.za of bel MSC by 0860 11 44 11.
Vir meer inligting, stuur e-pos na oppiwater@rsg.co.za.
Meer oor: Msc Musica | Kunstefees